Da politimannen kom løpende til med medisinskrinet for å stoppe fireåringens blødende kne, var Oskar sikker: Han vil bli politi.

Etter halvannen uke på ferie i Berlin kom Oskar (4) og foreldrene hjem til Oslo med et sent fly torsdag kveld. De bor på Grønland, og valgte å spasere det korte stykket fra Oslo S og hjem, til tross for at det var nærmere midnatt.

Ved Vaterlandsbroen falt Oskar og slo seg kraftig på kneet.

– Guttungen hylte, og det hylet ga virkelig gjenklang under Vaterlandsbroen, forteller mamma Pia Prestmo til TV 2.

Politimann kom ilende til

Mens mamma og pappa forsøkte å trøste, gjorde det høye hylet sitt til at en politimann i nærheten kom ilende til.

– I alle dager, hvorfor skal politiet ta seg tid til dette, tenkte vi, forteller Prestmo.

Hun legger til:

– Politimannen sa «Et øyeblikk! Dette fikser vi.»

Fireåring med andakt i blikket

Han løp tilbake til bilen, og kort tid etterpå var han tilbake med et medisinskrin, klar til å plastre guttungens blødende kne.

– Oskar sto med andakt i blikket. Han syntes det var kjempestas, og nå har han bestemt seg for å bli politi, for de kan være både tøffe og snille, sier Prestmo.

Hun foreviget øyeblikket med mobilen i natt, og publiserte det på sosiale medier fredag formiddag.

– Politimannen var så kul som tok seg tid til dette, politiet her i området gjør en kjempejobb, sier Prestmo.

Stolt, men ikke overrasket

Sjef ved Grønland politistasjon, Kåre Stølen, har sett bildet av politimannen som hjelper Oskar.

– Jeg blir veldig stolt, samtidig er jeg ikke veldig overrasket, sier Stølen til TV 2.

Han mener bildet illustrerer hvor variert politiyrket kan være, og at en av oppgavene er å skape trygghet.

– I tillegg handler det om ren medfølelse, sier stasjonssjefen.